送韓三子華還家
作者：蘇舜欽
朝代：宋

paragraphs: 人在天壤間，共爲氣軀逐。
歲月自崩奔，冉冉若轉轂。
榮樂隨雲煙，凋零共草木。
亨屯固常物，達者安可速。
奈何此軀骸，未免混世俗。
前年奔大兇，況復墮手足。
零丁旅山陽，逐熟聚衰族。
相逢眼盡白，閉戶甘退縮。
左丞鎮景亳，相去路重復。
數遣令子來，十里弔荼毒。
子華勇此行，東下甚匍匐。
入門未及言，相向且慟哭。
嗟我顔色枯，鬚蒼鬢又禿。
相別始踰年，世事何反覆。
晤言出世表，但覺白日速。
勘書春雨靜，煮藥夜火續。
襟懷兩澄澹，炯炯抱明玉。
時苦外物喧，又嗟別期促。
和風送歸帆，盎動淮氣綠。
早寄別後篇，微吟慰孤獨。